เก็บตกการเงิน
ซิตี้แอดวานซ์จัดหนักลิสซิ่งรถดอก 3.5%
18 เม.ย. 2555

ซิตี้แอดวานซ์จัดหนักลิสซิ่งรถดอก 3.5%
นางวีระอนงค์ จิระนคร ภู่ตระกูล ประธานกรรมการ บริษัท ซิตี้คอร์ป ลิสซิ่ง (ประเทศไทย) หรือ “ซิตี้ แอดวานซ์” เปิดเผยว่า ได้จัดกิจกรรมพิเศษสำหรับกลุ่มลูกค้าสินเชื่อเพื่อเจ้าของรถ ภายใต้ชื่อ “ซิตี้แอดวานซ์ เงินสด รถจัดให้” มอบข้อเสนอพิเศษ อัตราดอกเบี้ยคงที่ต่ำสุด 3.5% ต่อปี พร้อมอนุมัติวงเงินสูงสุดถึง 100% ของมูลค่ารถยนต์ โดยไม่ต้องมีผู้ค้ำประกัน และสามารถทราบผลอนุมัติเบื้องต้นภายใน 1 ชั่วโมง 
บริษัทจะนำร่องจัดกิจกรรมดังกล่าวที่ 4 หัวเมืองใหญ่ภาคตะวันออก ได้แก่ ระยอง พัทยา ชลบุรี และศรีราชา เป็นลำดับแรก ช่วงประมาณไตรมาส 2 ของปี หลังจากนั้นจะขยายไปทั่วประเทศภายในสิ้นปีนี้ โดยตั้งเป้าการเติบโตที่ 30% และเป้าสร้างฐานลูกค้าใหม่ถึง 60% ผ่านทุกช่องทางการจัดจำหน่าย โดยภายในปี 2555 จะให้ความสำคัญมากขึ้นกับช่องทางการตลาดออนไลน์
ธปท.มองเศรษฐกิจฟื้นชัดเจน
นางสุชาดา กิระกุล รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า แนวโน้มเศรษฐกิจไทยในช่วงที่เหลือของปีนี้ คาดว่าจะมีการฟื้นตัวทางเศรษฐกิจอย่างต่อเนื่อง จากปัจจัยสนับสนุนด้านการลงทุน ทั้งภาครัฐและเอกชน โดยเฉพาะในส่วนของภาครัฐ ที่ต้องลงทุนในโครงการโครงสร้างพื้นฐานขนาดใหญ่ ซึ่งต้องใช้เงินลงทุนค่อนข้างสูงอย่างไรก็ตาม ปัจจัยเรื่องความจำเป็นในเรื่องการใช้จ่ายและการลงทุนยังคงเป็นปัจจัยที่สนับสนุนการเติบโตทางเศรษฐกิจอยู่ ซึ่งขณะนี้สถานการณ์ในประเทศดีขึ้นกว่าช่วง 2 ปีที่ผ่านมา และการเมืองจะต้องไม่สะดุด จึงจะทำให้เศรษฐกิจไทยเติบโตได้อย่างเต็มที่